Nordjyderne er fortsat uden en sejr efter oprykningen til landets bedste håndboldrække.

Vendsyssel Håndbold tabte lørdag eftermiddag 19 - 26 til Skanderborg Håndbold i landets bedste håndboldrække for kvinder. Det skete på hjemmebanen Drinx Arena. Kastede man et blik på tabellen inden kampen, var man som håndboldbetragter ikke i tvivl om opgørets karakter. Skanderborg på nul point og Vendsyssel på et point efter sæsonens tre første kampe, og derfor to utroligt vigtige point på spil. Allerede efter første halvleg havde hjemmeholdet ryggen mod muren, da de kunne gå til pause ved stillingen 11 - 14. Det blev ikke bedre for cheftræner Kent Ballegaards tropper i anden halvleg, og det endte med et syvmålsnederlag i den direkte bundstrid. Dermed lader Vendsyssel Håndbold sig fortsat kun notere for et enkelt point efter oprykningen til ligaen. Det placerer dem på en aktuel 13. plads i Bambusa Kvindeligaen. Under sig har de Holstebro.